钦定古今图书集成/明伦汇编/闺媛典/第326卷 > 穆夫人墓志铭 宋柳开
## 钦定古今图书集成/明伦汇编/闺媛典/第326卷 > 穆夫人墓志铭 宋柳开

汉开运元年开。叔父讳承赞卒，叔母穆年二十有七，
嫠居四十五年，岁己丑五月，殁于家。后七年，葬叔父
墓中。唐季我先人茔，馆陶县北三十里。周广顺中，始
葬叔父大名府西南二十里，村曰“冯社。”开近岁连上
书，天子哀之，赐钱三十万，使葬先臣之属，得华州进
士王焕襄其事。焕，义者也，恭恪弗懈，成开之心。柳宫
姓，为地，法利《坤》《艮》。自叔父墓东下十七步，我皇考之
墓又东下，仲父讳承。之墓，各以子位从之。又东下
叔父讳承陟之墓，步悉如九数。叔陟无嗣，以季父讳
承远之墓同域焉。故昭义军节度推官闵叔母长子
也，闵叔父卒始生次子也。赵氏故妇女也，次病废老
于室。开为儿时，见我烈考，治家孝且严，视叔母二子，
常先开与闰。我母万年君，爱犹己出，勤勤储储，常惧
有阙。乃叔母至老，我二兄至成人，不类诸孤儿寡妇，
月旦望诸叔母拜堂下毕，即以手抵面听奉我皇考
诫告之曰：“人之家，兄弟无不义，尽因娶妇入门，异姓
相聚，争长竞短，渐渍日闻。偏爱私藏，以至背戾，分门割户，患若贼仇，皆汝妇人所作。男子有刚肠者几人，
能不为妇人言所役，吾见多矣，若等宁是乎？”退即惴
惴闭息，恐然如有大诛责，至死不敢道一语，为不孝
事抵。开辈赖之得全其家也如此。呜呼！君子正己，直
言居上，其善也，家国治焉；小人枉己，私为言上，其不
善也，家国乱焉。旨哉君子也！铭曰：

昔我叔之去世兮，垂严诫之深辞。指穆母而告云兮，
惟夫妇之有仪。伊生死之孰免兮，于贞节而勿亏。代
厚养以多属兮，家复贵而偶时。宁不完于安佚兮，胡
适彼而去斯？介如石之克鲜兮，众犹草之离离。母血
涕以奉教兮，秉哀心以自持。毕年命之惸孤兮，终天
地而弗移。噫嚱过此兮，母曷为知？